Ügyszám: 20040/4605/2023.ált.

|  |  |
| --- | --- |
|  | **Jóváhagyom:**  **dr. Farsang Boglárka r.alezredes**  **mb.kapitányságvezető** |

**B E S Z Á M O L Ó**

**Hévíz város 2023. évi közbiztonsági helyzetéről, a közbiztonság érdekében tett intézkedésekről és az azokkal kapcsolatos feladatokról**

**I.**

**A város közbiztonsági helyzetének értékelése**

1. **A bűnügyi helyzet** **bemutatása**

A bűnügyi helyzet bemutatása során elsődleges szempont a bűnözés volumenének - nagyságának -, a bűnözés szerkezetének és az elkövetési trendeknek az ismertetése.

2023-ban is kiemelt figyelmet fordítottunk a kapitányság illetékességi területe bűnügyi helyzetének javítására.

A javulás érdekében jelentős hangsúlyt fektettünk a proaktivitás előtérbe helyezésére, az elemző-értékelő tevékenység működtetésére, a rendelkezésre álló erők, eszközök célirányos alkalmazására, valamint az együttműködés fokozására.

Kiváló kapcsolatot tartunk fent az illetékességi területünkön működő igazságszolgáltatási szervekkel – bíróság, ügyészég -, az 50 településünk önkormányzatával, a polgárőrséggel, valamint minden olyan más együttműködő szerv és szervezettel, akiknek fontos szerepe van a jó bűnügyi, közbiztonsági helyzet megszilárdítása terén.

A kapitányság illetékességi területén – s ehhez igazodott Hévíz városa is - a tavalyi évben az ismertté vált összes bűncselekmények száma csökkent.

A közterületen elkövetett bűncselekmények száma kapitánysági szinten csökkent, Hévíz város területén 14-ről 17-re nőtt a 2023-as évben.

A lakosság szubjektív biztonságérzetét leginkább befolyásoló kiemelten kezelt bűncselekmények száma is pozitív irányt mutat, mivel ez a számadat is csökkenő tendenciát mutat mind a Keszthelyi Rendőrkapitányság illetékességi területén, mind Hévíz város vonatkozásában (37-ről 26-ra csökkent).

A bűncselekmények területi megoszlása azt mutatja, hogy a kapitányság illetékességi területén a 2023-as évben a regisztrált összes bűncselekmények 38,1%-át Keszthelyen, Hévízen 6,2 %-át és Zalaszentgróton 6,4 %-át, míg 49,3 %-át a kapitányság illetékességi területén lévő további 47 településen követték el.

A Keszthelyi Rendőrkapitányság illetékességi területén a kiemelten kezelt bűncselekmények száma 31,7 %-kal csökkent, amelynek oka, hogy a lopások, a csalások, a garázdaságok, a rongálások és a testi sértések száma is csökkent a tavalyi évben.

Kiemelt feladatot jelentett, hogy a Rendőrkapitányság területén minden bűncselekményi kategóriában csökkenő tendenciát tudjunk elérni.

2023-as évben 1 rablás bűntette vált ismertté a kapitányság illetékességi területén, melynek elkövetője felderítésre került.

Zsarolás bűncselekmény elkövetése miatt nem indult eljárás, kifosztás bűntette miatt a 2021. évben indult eljárás került eredményesen befejezésre.

A gépjárművekkel kapcsolatos bűnözés szinte teljesen megszűnt, 2023. évben az 1 ismertté vált eljárás – gépjármű feltörés – elkövetője felderítésre került.

Csalás bűncselekmény – ezen belül is az információs rendszer felhasználásával elkövetett csalások - felderítése jelenti jelenleg a legnagyobb problémát. A hagyományos csalás bűncselekmények meggyőző beszédű elkövetőit felváltotta az on-line térben, a számítógép adta lehetőségek hátterébe bújó „arctalan” elkövetők széles tábora.

A 2022-es adatokhoz képest csökkent ugyan a rendőrkapitányságon az ilyen jellegű csalások száma 209-ről 141-re, azonban az on-line térben elkövetett csalások számának értelmezésénél fel kell hívni a figyelmet arra, hogy amennyiben sorozatjellegű elkövetésről van szó, akkor az illetékességi szabályok szerint az ügy feldolgozása célszerűségi okokból nem mindig a lakóhely szerint illetékes rendőrkapitányságon valósul meg.

Cél volt, hogy Hévíz városában a turisztikai szezonhoz kapcsolódó bűncselekmények számában is csökkenő hatást tudjunk elérni. A 2023-as évben kevesebb lopás, rongálás volt a nyári szezonban a turisztikai szempontból kiemelt településeinken. A garázdaságok száma ugyan emelkedett ezen időszakban (2-ről 4-re), azonban azok nagyrésze nem kapcsolódott a turisztikai eseményekhez.

Kiemelt eredmény, hogy a tárgyévi turisztikai idényben az utazó bűnözés jelentősen minimalizálódott.

**1.1.** **A regisztrált bűncselekmények számának alakulása**

**Hévíz város vonatkozásában az elmúlt évben a regisztrált bűncselekmények száma** – az előző évi adatokhoz képest – **69-ről 44-re változott** a város közigazgatási határain belül, mely azt jelenti, hogy az ismertté vált bűncselekmények számában jelentős csökkenés tapasztalható.

A 2023-as évben a regisztrált bűncselekmények számának változását (csökkenését) az alábbi tényezők okozták Hévíz város vonatkozásában:

A 2022-es évhez képest **nőtt a garázdaságok száma** **(2-ről 4-re**). Ezen bűncselekmények kialakulásának főbb okai továbbra is a családon belüli megromlott rossz viszony, a túlzott alkoholfogyasztás, a rossz kommunikáció, az emberi közönyösség és az ezekből kialakuló fizikai atrocitások, bántalmazások.

A garázdaság bűncselekmény elkövetése miatt indított eljárások egy kivételével eredményesen kerültek befejezésre.

**Nagyobb mértékben csökkent az ismertté vált lopások száma. Hévíz városában (16-ről 12-re**), melyek nagy részében az elkövető felderítésre került, s **így a nyomozáseredményességi mutató 10,4 %-al emelkedett.**

**Továbbá jelentős mértékben csökkent a csalások száma (12-ről 4-re) az előző évhez képest.**

**Az Egységes Nyomozóhatósági és Ügyészségi Bűnügyi Statisztika** adatainak elemzésekorfontos megemlíteni a beszámolóban, hogy a bűncselekmények a regisztráció ideje szerinti, havi kumulált adatokként kerülnek a bűnügyi statisztikai rendszerbe. A statisztikai rendszerben egy adott éven belül azt vizsgálhatjuk, hogy a kiválasztott hónapig hány darab bűncselekmény került regisztrálásra. A regisztrálás akkor következik be, amikor egy adott büntetőeljárás befejeződik. Ennek okán a bűnügyek nem abban az évben kerülnek elszámolásra, amikor a bűncselekmény ismertté vált, hanem abban az évben, amikor azok eredményesen befejezésre kerültek (ennek egyik oka az adott bűnügyek sorozat jellege, vagy összetettsége).

**1.2.** **A közterületen elkövetett regisztrált bűncselekmények számának alakulása**

Hévíz város vonatkozásában az elmúlt évben a **közterületen elkövetett bűncselekmények száma kis mértékben nőtt**, az előző évi adathoz képest. Míg **2022-ben 14** bűncselekményt követtek el a város közterületein, addig **2023-ban ez a szám 17** volt.

**1.3.** **A regisztrált bűncselekmények 100 000 lakosra vetített aránya, változása**

A Keszthelyi Rendőrkapitányság vonatkozásában az elmúlt évben 100 ezer lakosra vetített bűncselekmények száma **1068,5** volt. Ez is alacsonyabb szám, mint az ezt megelőző évben, mivel ez a szám 2022-ben **1307,9** volt.

**1.4.** **A város területén regisztrált kiemelten kezelt bűncselekmények számának alakulása**

**A város vonatkozásában** a **2023-as évben 26 kiemelten kezelt bűncselekményt regisztráltunk, míg a 2022-es évben 37 ilyen jogsértés történt, s ez is csökkenő tendenciát mutat.**

A **testi sértések** elkövetési módszere nem változott a közterületeken elkövetett testi sértések mellett a kisebb közösségekben, családi, ismerősi körben elkövetett deliktumok fordultak elő. A **garázdaság**ok egy része a szórakozóhelyeken vagy azok közelében, míg másik része a családi, baráti nézetkülönbségekből adódó utcai vita során valósult meg.

A kiemelten kezelt bűncselekmények közül legtöbb esetben a lopás és a csalás kategóriába tartozó deliktumokat követték el a város illetékességi területén.

A **regisztrált lopások** száma Hévíz városában **2023. évben 12 volt, míg ez a szám 2022-ben 16 volt. Ezen számadat jól igazolja azt a törekvésünket, hogy kiemelten kezeltük a lopások számának további csökkentését az elmúlt években.**

A lopás kategóriába tartozó bűncselekmények túlnyomó többségét a tavalyi évben is az alkalmi lopások tették ki. Az elkövetők célpontjai között a készpénz, mobiltelefon, pénztárca, ékszer illetve a kerékpár szerepeltek.

A 2023-as évben a nyári szezonban ismét előfordultak alkalmi jelleggel lopások, azonban külön említést érdemel, hogy **a turisztikai szezonban tovább sikerült csökkentenünk a szezonális vagyon elleni bűncselekmények számát az idegenforgalommal érintett településeinken.**

**Kiemelendő, hogy a város területén 2023. évben sem volt gépjárműlopás, illetve gépjármű feltörés.**

A **csalás** kategóriába tartozó bűncselekményeken belül hasonló az arány az internetes áruvásárlási csalások, a pénzintézet nevében történő megtévesztő telefonhívások, sms, vagy e-mail küldésekkel elkövetett csalások, vagy más egyéb megtévesztő tartalmú, kibertéri adathalász programok telepítésével elkövetett csalások között. Az on-line térben elkövetett csalások száma folyamatos emelkedést mutat kapitánysági szinten a széleskörű bűnmegelőzési, figyelemfelhívó tájékoztatás ellenére is. Hévíz város területén a csalások száma jelentősen csökkent.

**Az ismertté vált csalás bűncselekmények száma 2022. évben 12 volt, míg 2023. évben ez a szám: 4-re csökkent.**

**2023. évben 1 rablás történt Keszthelyen – ami eredményesen lezárásra is került 2023-ban.**

**Fontos – és egyben a lakosság biztonságérzetét növelő adat -, hogy rablás, zsarolás, kifosztás bűntette elkövetése nem vált ismertté Hévízen 2023-ban.**

**1.5. A kiemelten kezelt bűncselekmények körén kívüli fontosabb bűncselekmények szöveges értékelése**

A bűnözésben továbbra is komoly veszélyt jelentenek a nem helyi elkövetők, akik a Keszthelyi Rendőrkapitányság illetékességi területén egész évben - a turisztikai szezonban jelentősebb esetben – a lehetőségeket keresik, úgynevezett utazó bűnözőként. Gondot okoznak - elsősorban a szórakozóhelyek környékén elkövetett - garázdaságok, testi sértések, igaz ezen deliktumok nyomozása ugyan rendszerint eredményes, de a nyomozásokra és az elsődleges intézkedésekre komoly energiát kell fordítani, ezért nagy kihívást jelentenek, főleg az idegenforgalmi idényben.

A lopás bűncselekményi kategórián belül a lakásbetörések és a betöréses lopások számának folyamatos csökkenése figyelhető meg.

A csalásokat tekintve, ezen bűncselekmény számának emelkedése évek óta megfigyelhető. Ennek a bűncselekménynek a súlypontja azonban egyre inkább áthelyeződött az online térben elkövetett csalásokra, amelyeknek egyik fő jellemzője a sértetti közrehatás.

**1.6.** **Esetlegesen a helyi közbiztonság szempontjából kiemelt érdeklődést kiváltó bűncselekmény nyomozásával összefüggő – személyes adatot nem tartalmazó – nyilvános információk rövid összefoglalása**

Hévíz város területén nem történt.

**2. A bűnüldöző munka értékelése**

**2.1.** **A nyomozáseredményességi mutató alakulása**

A **nyomozáseredményességi mutató** vonatkozásában megállapítható, hogy a Keszthelyi Rendőrkapitányság tovább javította a már korábban elért jó eredményeit. A **2022-es évben elért 79,5 %-os eredményt tovább tudta növelni, s 2023. évben 82,3 %-ot ért el.**

**2.2.** **A közterületen elkövetett, regisztrált bűncselekmények nyomozáseredményességi mutatója**

A 2023-as évben a **közterületen elkövetett**, regisztrált **bűncselekmények** **nyomozáseredményességi mutatója 96 % volt**, míg a 2022-as évben az 93,5 % volt.

**2.3.** **A helyi szerv eljárásaiban regisztrált, egyes kiemelten kezelt bűncselekmények nyomozáseredményességi mutatójának alakulása**

A Keszthelyi Rendőrkapitányságon az egyes **kiemelten kezelt bűncselekmények nyomozáseredményessége 78,5 % - ról 81,3 % - ra, míg a felderítési mutató 76,7 % - ról 79,1 % -ra emelkedett.**

**Kiemelt bűncselekmények nyomozáseredményessége:** 2022: **2023:**

Testi sértés: 97,4 % 96,3 %

Súlyos testi sértés: 94,4 % **100 %**

Kiskorú veszélyeztetése: 100 % **100 %**

Garázdaság: 95,2 % **96,2 %**

Önbíráskodás: - **100 %**

Kábítószer kereskedelem: 100 % **100 %**

Lopás: 58,3 % **68,7 %**

Lakásbetörés 86,4 % **100 %**

Személygépkocsi lopás - **-**

Csalás 91,1 % 87,4 %

Rablás 100 % **100 %**

Kifosztás 100 % **-**

Rongálás: 54,5 % 53,8 %

Jármű önkényes elvétele: 100 % **100 %**

Közterületen elkövetett kiemelt bűncselekmények: 87,4 % **93,1%**

Összes kiemelt bűncselekmény: 79,5 % **82,3 %**

**3.** **A** **tulajdon elleni szabálysértésekkel kapcsolatos tapasztalatok, adatok**

Az értékelt időszakban 351 szabálysértési előkészítő eljárás indult a Keszthelyi Rendőrkapitányságon, ebből 45 gyorsított eljárás volt, ami 33 esetben engedély nélküli vezetés, 9 esetben tulajdon elleni szabálysértés, 1 esetben rendzavarás, 1 esetben garázdaság, 1 esetben távoltartó határozat szabályainak megszegése miatt tettenérés esetén került elrendelésre.

A leírt jogsértések megoszlása az alábbiak szerint alakult: lopás 135, rongálás 45, csalás 28, jogtalan elsajátítás 6, jármű önkényes elvétele 4, sikkasztás 2, engedély nélküli vezetés 92, magánlakértés 14, valótlan bejelentés 4, garázdaság 9, közérdekű üzem működésének megzavarása 3, önkényes beköltözés 1, távoltartó határozat szabályainak megszegése 3, rendzavarás 4, tiltott prostitúció 1 darab.

Tulajdon elleni szabálysértések miatt 2023-ban befejezett ügyek száma 227.

**A Keszthelyi Rendőrkapitányság a 2023-as évben a tulajdon elleni szabálysértések kategóriában elvárt 70,00 %-os felderítési mutatót elérte, 70,05 %-on teljesített.**

**4.** **A közlekedésbiztonsági helyzet értékelése**

A közlekedésbiztonsági helyzet a Keszthelyi Rendőrkapitányságon a 2023-as évben javult. A közterületen szolgálatot teljesítők intézkedési aktivitása jelentősen nőtt a balesetek számának csökkentése érdekében.

**4.1. A közlekedésbiztonsági helyzet**, **az abban bekövetkezett változások**

A személyi sérüléssel járó közlekedési balesetek száma a Keszthelyi Rendőrkapitányság illetékességi területén a 2023-as évben **az előző évi adathoz képest 23,6 %-al csökkent, 123-ról 94-re**.

Ezen belül a **halálos kimenetelű baleset nem volt**, a **súlyos sérüléses balesetek száma 42-ről 24-re, mely 42,9%-os, a könnyű sérüléses balesetek száma 75-ről 70-re 6,7%-os csökkenést jelent.**

Fontos számadat, hogy a **sérült személyek száma 2022-ben 155 fő, míg 2023-ban 120 fő volt**.

**Hévíz város közigazgatási területén összesen 6 esetben fordult elő személyi sérüléssel járó közúti közlekedési baleset**, ebből a súlyos sérüléssel járó 2, a könnyű sérüléssel járó baleset 4 volt. Anyagi káros baleset 53 volt.

A kapitányság illetékességi területét elemezve megállapítható, hogy a legtöbb sérüléses baleset Keszthelyen, illetve a város vonzáskörzetében történt, mely a város nagyságából, idegenforgalmi adottságaiból, valamint a Keszthely térségében lévő főútvonalak elhelyezkedéséből adódik.

A megelőzés és a további csökkenő tendencia elérése érdekében a prioritást jelentő területeken, így különösen a főútvonalakon folyamatosan hajtunk végre közlekedésrendészeti ellenőrzéseket, sebességmérést, illetve mozgás közben történő szabálysértések felderítése céljából járőrszolgálatot is működtetünk.

A 2023-as évben a 94 személyi sérüléssel végződő közlekedési balesetből 6 esetben merült fel az okozónál ittasság, 3 esetben súlyos, 3 esetben könnyű sérüléses volt a baleset. Az ittasan okozott személysérüléses közúti közlekedési balesetek aránya:6,4%

A baleseti okokat elemezve elmondható, hogy 2023. évben is a sebesség helytelen megválasztása, valamint az elsőbbség szabályainak be nem tartása voltak jellemzően a baleseti fő okok.

**4.2. A közlekedésbiztonsági helyzetet leginkább befolyásoló jogsértések visszaszorítása érdekében folytatott tevékenység.**

A Keszthely Rendőrkapitányság illetékességi területén a közlekedésbiztonsági helyzet javítása és a korábbi pozitív mutatók megőrzése érdekében kiemelten léptünk fel a legnagyobb baleseti kockázatot jelentő szabályszegőkkel szemben, és súlyponti feladatként kezeltük a sebességellenőrzést, az elsőbbségi szabályok betartásának ellenőrzését, a kanyarodás (haladás, irányváltoztatás) szabályainak ellenőrzését, az ittas járművezetők kiszűrését, a passzív biztonsági eszközök használatának ellenőrzését, valamint a vasúti átjárókban történő közlekedés szabályainak ellenőrzését.

**A Keszthelyi Rendőrkapitányság kezelői állománya 2023. évben 10.853 járművet mért be**, ami Zala Vármegyében eredményesen bemért összes jármű 32,60 %-át teszi ki. A leállításos sebességmérések során kezdeményezett 1076 intézkedés 2022. évhez viszonyítva 70,50 %-os emelkedést mutatott, ami az összes megyei ilyen intézkedés 28,90 %-a.

A további baleseti kockázati tényezők esetében is pozitív előre lepések történtek. **Az elsőbbség meg nem adása vonatkozásában 2022 évben 506 esetben, míg 2023 évben 1.458 esetben került sor rendőri intézkedésre, az eltérés pozitív irányba 188,10%.** Az irányváltoztatási szabályok meg nem tartása esetében 2022. évben 177 esetben, 2023. évben 389 esetben került sor rendőri intézkedésre, az eltérés pozitív irányba 119,80%.

**A közúti közlekedési szabályszegés miatti közigazgatási hatósági bírságolásra vonatkozó adatok.**

A Keszthely Rendőrkapitányságon a közigazgatási hatósági eljárások száma évről évre emelkedő tendenciát mutat. A 2022-es évben 1586 esetben, a 2023-as évben 2325 esetben indult közigazgatási eljárás a Keszthelyi Rendőrkapitányság Közlekedésrendészeti Osztályán.

|  |  |  |
| --- | --- | --- |
| **Közigazgatási hatósági eljárások száma** | | |
|  | **2022** | **2023** |
| Engedély nélkül végzett közúti közlekedési szolgáltatás | 2 | 1 |
| A közúti közlekedési szolgáltatást végző járművek műszaki és környezetvédelmi ……. | 18 | 14 |
| Biztonsági öv | 844 | 1.251 |
| Sebességtúllépés | 594 | 985 |
| Fényjelző készülék | 5 | 7 |
| Ittas vezetés | 27 | 17 |
| Vasúti átjáró | 2 | 1 |
| Behajtási tilalom, korlátozott övezet, kötelező haladási irány | 93 | 48 |
| A magyarországi illetőségű személynek vagy szervezetnek külföldi hatósági jelzéssel ellátott jármű… | 0 | 1 |

Az 1988. évi I. Törvény 21.§. (1) bekezdés a) pontjában megjelölt jogsértések miatt a készüléket üzemeltetők által készített felvételek alapján kezdeményezett közigazgatási hatósági eljárások száma 2022 évben 9.275 eset, 2023 évben 9.777 eset volt.

**5**. **Az illegális migráció helyzete**

Az illetékességi területünkön a 71-es, 75-ös és 76-os fő-közlekedési útvonalak haladnak át. Az illegális migrációval összefüggésben mindhárom fő-közlekedési útvonal lehet érintett, mivel a 76-os fő-közlekedési úthoz közvetlen lehajtó kapcsolódik az M7-es autópályáról Balatonszentgyörgyön, illetve Sármellék előtt az új gyorsforgalmi úton. A három fő-közlekedési útvonal az autópályához közeli csatlakozásán keresztül könnyen el lehet jutni Ausztriába, Szlovéniába és Horvátországba. A rendelkezésre álló információk alapján kialakulóban van egy új migrációs útvonal, amely érinti, átszeli a Keszthelyi Rendőrkapitányság területét.

A fő-közlekedési útvonalak migrációs ellenőrzését külön erre a célra kiadott vármegyei ellenőrzési terv alapján meghatározott időpontokban, helyszíneken, útszakaszokon végrehajtottuk álló, illetve mozgó ellenőrzés formájában.

Az illegális migrációval kapcsolatos felmerült információkat a közterületi állomány részére minden esetbe kiadásra került, melyeket az alapfeladataik mellett, folyamatosan és visszatérően ellenőriztek.

A 2023-as évben is intézkedtünk a Keszthelyi Rendőrkapitányság illetékességi területén Magyarországon illegálisan tartózkodó személyekkel szemben. Minden esetben a szükséges intézkedések végrehajtásra kerültek, a személyeket az idegenrendészeti hatóságnak átadtuk, majd intézkedés történt az országból kikísérésükre.

**6. A határrendészeti tevékenység helyzete**

A kapitányság illetékességi területén - Sármellék és Zalavár községek között - található a Hévíz - Balaton Nemzetközi Repülőtér, így rendelkezik kapitányságunk légi határátkelővel, mely területi illetékesség alapján az illetékességi terültünkön található, azonban szervezetszerűleg a Nagykanizsai Rendőrkapitányság Határrendészeti Osztályához tartozik. A repülőtér utas és teherforgalma minimális.

**II.**

**A közbiztonság érdekében tett intézkedések és az azzal kapcsolatos feladatok**

1. **A** **közterületi jelenlét** **mértéke, a közterületek, nyilvános helyek, valamint a kiemelt idegenforgalmi területek biztonsága**

A Keszthelyi Rendőrkapitányság illetékességi területén a közrendvédelmi tevékenységet a Közrendvédelmi Osztály, a Közlekedésrendészeti Osztály, két osztály jogállású rendőrőrs, Zalaszentgrót és Hévíz, valamint a Közrendvédelmi Osztályhoz tartozó alosztály jogállású Balatongyöröki Rendőrőrs közrendvédelmi állománya teljesíti.

A **2023-as évben kapitánysági szinten a rendészeti feladatok ellátása során 9383 fő 100.577 szolgálati órát teljesítettek a rendészeti szolgálati ágak, melyből mindösszesen 65.785 óra volt a közterületi óra.**

Mindkét kategóriában az előző évekhez viszonyítva folytatódott a kismértékű csökkenés.

A nyári idegenforgalmi szezonban, az idegenforgalommal érintett településeken az állampolgárok létszáma jelentősen megemelkedik, magas a településekre érkező turisták, nyaralók száma, ezáltal a településen tartózkodók létszáma is többszörösére nő.

A rendőrkapitányság közterületeinek, nyilvános helyeinek ellenőrzését a vezetési, és hatékony szolgálatszervezési rendszer alkalmazásával, a közterületen tartandó rendezvénybiztosításokat, illetve az idegenforgalmi idényben a hétvégi szórakozóhely ellenőrzéseket állandó parancsnoki jelenléttel tudtuk eredményesen végrehajtani. Az ellenőrzésekbe a helyi polgárőr egyesületeket is bevontuk, ahonnan gyakran kaptunk segítséget közös szolgálatok ellátásához. Ezeket a közös szolgálatokat többségében a körzeti megbízotti szolgálati ág látta el a polgárőrséggel.

A kiemelt idegenforgalmi területeken - úgymint Keszthely, Gyenesdiás, Vonyarcvashegy, Balatongyörök, Hévíz és Cserszegtomaj településeken - egész évben fokozott figyelmet fordítottunk a közterületi jelenlétre.

A nyári idegenforgalmi szezonban az előző évi gyakorlatoknak megfelelően a Készenléti Rendőrség megerősítő erői is rendszeresen láttak el szolgálatot. Az idegenforgalmi idényben kapitányságunk feladatainak végrehajtása érdekében támogatást kapott a Zala Vármegyei Rendőr-főkapitányság, a Vas Vármegyei Rendőr főkapitányság és a Győr- Moson- Sopron Vármegyei Rendőr-főkapitányság részéről is. Az idegenforgalmi idényben hétvégenként motoros járőrszolgálattal biztosítottuk a fő-közlekedési útvonalaink rendjét.

Az idegenforgalmi szezonban törekedtünk valamennyi rendezvényünkre megfelelő létszámú, kizárólag a rendezvény biztosításával megbízott erőt vezényelni.

A rendelkezésre álló erőket mindig a leghatékonyabban, a tartalék erőforrásokat minél nagyobb mértékben kihasználva vettük igénybe.

A gépkocsizó járőrszolgálat ellátása során törekedtünk arra, hogy a közterületi szolgálati idejük 50%-át gyalogosan teljesítsék.

Az év során több alkalommal helyi és nemzetközi közlekedésrendészeti akciók, illetve fokozott ellenőrzések végrehajtásában is részt vett a kapitányság rendészeti állománya.

A közterületi szolgálat szervezése során folyamatosan figyelemmel kísérjük, gyakran parancsnoki irányítás mellett bonyolítjuk a kiemelt rendezvények, kulturális események, illetve soron kívül jelentkező egyéb feladatok végrehajtását.

1. **A** **közrendvédelmi szolgálatteljesítés gyakorlata**

A közterületi szolgálatteljesítés gyakorlata tulajdonképpen a közterületeken megjelenő és ott intézkedéseket végrehajtó állomány szolgálatellátására vonatkozó fontosabb mérőszámokat jelenti. Vezetői elvárásként fogalmazódott meg, hogy 2023-ban az egyenruhás állomány nagyobb hangsúlyt fektessen a jogsértéseket követő azonnali intézkedések foganatosítására.

A Keszthelyi Rendőrkapitányság rendészeti állományának intézkedési aktivitása 2023-ban az előző évekhez hasonló volt. Egyes mutatókban nem értük el a 2022-es szintet, több mutatóban azonban jelentős emelkedés volt. Az emelkedés a nagyobb esetszámú intézkedések – szabálysértési feljelentés, helyszíni bírság, közigazgatási eljárások - esetében, a csökkenés a kisebb esetszámú, kiemelt intézkedések – elfogás, előállítás, biztonsági intézkedés – esetén történt. Összességében a tett intézkedések száma és az intézkedési aktivitás emelkedett.

Az elfogások száma 526-ról 2023-ban 445-re csökkent, mely még így is jónak mondható számadat, de mindenképpen javítani szükséges.

A szándékos bűncselekmény elkövetésén tettenérés miatti elfogások száma is csökkent, míg 2022-ben 218 elfogás volt, 2023-ban csak 151 elfogás.

A biztonsági intézkedések száma 156-ról 115-re esett vissza, ami azt tükrözi, hogy kevesebb rendőri beavatkozás vált szükségessé segítségnyújtás során.

Az elrendelt és ezzel együtt végrehajtott elővezetések száma a rendészeti állomány aktivitásától független, de kevesebb elővezetés végrehajtására kapott a közrendvédelmi szolgálati ág felkérést.

A bűntető feljelentések esetében kisebb mértékű, 11,8 %-os volt a csökkenés, számokban kifejezve 127-ről 112-re.

A **szabálysértési feljelentések száma 1062-ről 1631-re, a helyszíni bírsággal sújtott személyek száma 2123-ról 3776-ra emelkedett, így a feljelentések száma 53,6 %-kal, míg a helyszíni bírságok száma 77,9 %-kal emelkedett.**

A pozitív szondák esetében folytatódott az évek óta tartó csökkenő tendencia, 2023-ban közúton 68 pozitív mérés volt, annak ellenére, hogy **az alkalmazott szondák száma 19099-ről 26732-re emelkedett,** s ez 40 %-os emelkedést mutat.

A közrendvédelmi szolgálati ág közterületi óraszáma ugyan 70480-ról 65785-re, 6,7 %-al csökkent, viszont a közterületi bűncselekmények száma is csökkent 225-ről 203-ra (18 %). Ez azt tükrözi, hogy kevesebb óraszámban aktívabb közterületi szolgálat valósult meg.

1. **A** **rendezvénybiztosítások**

A **2023-as évben összesen 208 rendezvény került biztosításra** és hatóságunkhoz bejelentésre. A rendezvények biztosításában 783 fő rendőr vett részt 1145 óra felhasználásával.

A 2023-as évben a Keszthelyi Rendőrkapitányság illetékességi területét is érintette a Tour de Hongrie kerékpáros verseny, továbbá megrendezésre kerültek a korábbi évek versenyei is, melyek közül nagyobb volumenű sportrendezvényeknek tekinthetők a Keszthely Triatlon és a Hévízi Futóverseny. Ezeken kívül voltak kisebb nagyságrendű, alacsonyabb létszámú biztosítást igénylő sportversenyek illetékességi területünkön.

A fentebb megjelölt rendezvényeken túl kulturális, történelmi jellegű megemlékezések és nagyobb számban szórakoztató, gasztronómiai rendezvények voltak jellemzőek, melyeket jó színvonalon sikerült kezelni.

A rendezvények többsége a nyári idegenforgalmi szezonhoz volt köthető, így alkalmanként előfordult, hogy a párhuzamosan zajló események megosztották a rendezvény biztosítására rendelkezésre álló, biztosítási feladatokat ellátó rendőri erőket. A rendezvénybiztosítások során rendkívüli esemény nem történt.

A rendezvények biztosítása során figyelembe vettük az előző évek tapasztalatait, a rendezvény szervezőivel egyeztetés keretében pontosítottuk a rendezvény lebonyolításának a menetét.

A szervezőkkel minden esetben jó együttműködést sikerült kialakítanunk, mely hozzájárult a rendezvények esemény nélküli lebonyolításához.

A rendezvényekkel kapcsolatban kijelenthető, hogy azokon jelentős számú vendég vett részt.

1. **Az esetlegesen bekövetkezett katasztrófa-, illetve veszélyhelyzettel kapcsolatban végrehajtott rendőri feladatok (különösen a települések védelme érdekében tett rendőri intézkedések).**

A rendőrkapitányság illetékességi területén, Keszthely város illetékességi területén az év során a Helyi és Megyei Védelmi Bizottság tényleges működtetését igénylő esemény nem történt, katasztrófa helyzet kezelésére az értékelt évben intézkedni nem kellett. Rendkívüli időjárási körülmények miatt tavaly is több alkalommal került sor munkatársaim igénybevételére.

1. **A** **körzeti megbízotti státuszok** **feltöltöttsége és tevékenységük értékelése**

A Keszthelyi Rendőrkapitányság 30 körzeti megbízotti státusza betöltött. Minden körzeti megbízott rendelkezik a beosztása ellátásához szükséges képesítéssel, így szakmailag jól képzett, megfelelő hely- és személyismerettel rendelkező kollégák látnak el szolgálatot.

A KMB Alosztályvezetői feladatok ellátására 2023. május hónapban került kinevezésre Huszti Tamás r. százados.

A kapitányság körzeti megbízottai többségében nagyobb tapasztalattal, szakmai tudással, rutinnal rendelkeznek, ezért a jövőben még nagyobb hangsúlyt fogunk fektetni az aktivitásuk növelésére, a bűnügyi információszerző tevékenységükre.

A fokozott közterületi jelenlétet és a 65 év feletti időskorúak bűnmegelőzési jellegű tájékoztatását többségében a körzeti megbízottak hajtották végre, illetve folytatták a feladat végrehajtást 2023-ban is. Az év folyamán minden egyes felkérésnek, meghívásnak eleget tettek munkatársaink, a feladatokat aktívan hajtották végre.

Az Iskola rendőre program keretében a körzeti megbízottak önállóan, illetve a bűnmegelőzési, vagy a balesetmegelőzési előadóval közösen előadást tartottak, vetélkedőt szerveztek az általános iskolákban. Az iskola rendőrök részt vettek az iskolai rendezvényeken, igény esetén osztályfőnöki órákon.

A körzeti megbízottak a körzetükhöz tartozó településeken élő deviáns, illetve intézeti nevelés alá helyezett fiatalokat ismerik, a tevékenységüket, életvitelüket nyomon követik.

Figyelemmel kísérik és ellenőrzik a büntetés-végrehajtási intézetből szabadult személyeket is. A körzeti megbízottak a területükön élő pártfogói felügyelet, illetve mellékbüntetés hatálya alatt álló személyeket ismerik, azokat a vonatkozó normák alapján rendszeresen ellenőrzik. Aktívan végrehajtották a körözés és elfogatóparancs hatálya alatt álló személyek felkutatását, elfogását. Emeltük a hozzátartozók közötti erőszakkal érintett és a társadalmi együttélés szabályait be nem tartó személyekkel kapcsolatos tevékenységünk színvonalát. Kiemelt feladat volt a közlekedési feladattervekben meghatározott, a közlekedés biztonságát javító intézkedések végrehajtása, a főbb baleseti okok miatt kezdeményezett intézkedések számának emelése. Az állomány rendszeresen lát el szolgálatot a területükön működő polgárőrség tagjaival, az egyéb rendészeti feladatokat ellátó személyekkel. A körzeti megbízottak és a társzervek kapcsolata jónak értékelhető.

A körzeti megbízottak 2023. évben megkezdték a bűnügyi ügyfeldolgozó tevékenységet, ezzel érzékenyítve őket a területükön elkövetett bűncselekmények vonatkozásában.

1. **Az ügyeleti tevékenység, a tevékenység-irányítási központ működése**

A Tevékenység Irányítási Központ a Zala Vármegyei Rendőr-főkapitányság épületébe került elhelyezésre még 2013. évben, így az ügyeleti szolgálatot ezen szervezeti egység látja el. Az ügyeletesi tevékenységet nagymértékben segíti, hogy a kapitányságunkon jó szakmai tudással rendelkező szolgálatirányító parancsnokok teljesítenek szolgálatot, akik pontos hely- és személyismerettel rendelkeznek a reagálási feladatok gyors, hatékony és célirányos ellátása érdekében. A két szolgálati forma egymást kiegészítve, magas színvonalon látja el a közterületi állomány irányítását, a bejelentések gyors és hatékony kezelését.

7. Az igazgatásrendészeti tevékenység (szabálysértési eljárások, engedélyügyi tevékenység, kábítószer-rendészet)

Szabálysértési Hatósági tevékenység

A Keszthelyi Rendőrkapitányság Szabálysértési Hatóságához a 2023-as évben 1468 dbfeljelentés érkezett. A Szabálysértési Hatóság által kiszabott 44.894.000,- Ft kiszabott pénzbírságból 38.639.000,- Ft jogerőssé vált, a pénzbírsággal sújtottak száma 937 fő, míg a kiszabott pénzbírság egy főre jutó átlaga 47.912,- Ft volt. Figyelmeztetésben 88 fő részesült, jellemzően azokban az ügyekben, ahol a cselekmény csekélyebb súlyú, vagy az elkövetés, illetőleg az eljárás alá vont személy körülményei indokolttá tették, például fiatalkorú volt az eljárás alá vont személy esetén.

Bíróság által kiszabott büntetések végrehajtásának száma 120 db volt, a végrehajtási jogsegély keretében külföldről átvett ügyek száma 22 db volt a 2023-as évben. A helyszíni bírság végrehajtására tárgyévben 566 db ügyirat érkezett. Járművezetéstől eltiltást 0115 esetben alkalmaztunk, különösen a kiemelt közlekedési szabálysértések esetén, illetve a közúti közlekedés rendjének megzavarása szabálysértések olyan fokú megsértése, amely személyi sérüléssel járt, vagy a közúti közlekedés biztonságára fokozott veszélyt jelentett. A kiemelt szabálysértések esetén 62.948 Ft volt a kiszabott pénzbüntetések átlaga. A szabálysértési eljárásokban a döntésig eltelt napok átlaga 7,01.

Engedélyügyi szakterület, fegyver engedélyügy

A 2023-as év végén 776 természetes személy 2111 lőfegyvert birtokolt, 2 jogi személy 103 darabot. Gáz-és riasztófegyver viselési engedéllyel 674 személy rendelkezik, flóbert lőfegyvert 73 személy tart. Európai lőfegyvertartási engedéllyel 47 fegyvertartó rendelkezik, az okmányukba összesen 89 fegyver van bejegyezve. 20 Természetes személy részére 120 fegyverengedélyezés történt. Gáz-és riasztófegyver viselésére 20 engedélyt adtunk ki. Európai lőfegyvertartási engedély 4 esetben került kiállításra 8 fegyver bejegyzésével.

Személy-, vagyonvédelmi és magánnyomozói tevékenység

A tárgyévben 72 személy-és vagyonőr igazolványt adtunk ki, vagyonvédelmi tervező szerelő igazolvány kiállítására 4 kérelem érkezett. Jelenleg 9 vagyonvédelmi vállalkozást tartunk nyilván. Ebből 5 egyéni személy- és vagyonvédelmi vállalkozás, 4 társas vállalkozás, valamint ezen kívül 1 egyéni 2 társas vagyonvédelmi tervező-szerelő vállalkozás székhelye van az illetékességi területünkön. Összesen 227 személy rendelkezik személy-és vagyonőr igazolvánnyal, 2 fő magánnyomozói igazolvánnyal, 3 fő vagyonvédelmi rendszert tervező szerelő, 8 fő vagyonvédelmi rendszert szerelő igazolvánnyal.

Pirotechnikai szakterület

A 2023-as évben pirotechnikai felhasználás bejelentése 6 alkalommal volt.

Figyelmeztető jelzés engedélyezése:

A tárgyévben 2 alkalommal került kiadásra figyelmeztető jelzés, jelenleg 5 érvényes engedélyt tartunk nyilván.

Az engedélyügyi területen az előírt éves ellenőrzéseket végrehajtottuk.

**8. A bűn- és baleset-megelőzés**

8.1. A bűnmegelőzés helyzete, folyamatban lévő programok

A Keszthelyi Rendőrkapitányságon két fő hivatásos és egy fő rendvédelmi igazgatási alkalmazott a Bűnügyi Osztály állományában végez bűnmegelőzési feladatokat.

Bűnmegelőzési központi programunk az előző évek gyakorlatának megfelelőn a 2023-as évben is számos volt, a teljesség igénye nélkül részt vettünk:

- a DADA, Ovizsaru, Házhoz megyünk, Időskorúak sérelmére elkövetett bűncselekmények megelőzése programokban, a Félévi bizonyítvány – csellengő fiatalok, Ezer Lámpás Éjszakája – eltűnt gyermekek világnapja, Biztonságos Internet Napja, Mentsétek meg Gordont, Kábítószer-ellenes Világnap központi programok lebonyolításában,

- a turisztikai szezonban, Police Café, BikeSafe programokban,

* a hozzátartozók közötti erőszak megelőzésével kapcsolatos rendőri feladatok végrehajtásában, Nők ellenierőszak megszüntetése, Emberkereskedelem elleni fellépés, az Állatok világnapjával kapcsolatos programok szervezésében, Áldozatvédelemmel kapcsolatos feladatok, Mindenszentek és Halottak Napja, Év végi ünnepekkel kapcsolatos feladatok végrehajtásában.

Kiemelt feladatainak közé tartozott a megelőző vagyonvédelem és az áldozatvédelemmel kapcsolatos feladatok hatékony végrehajtása is.

**8.1.1. Család- és gyermekvédelmi tevékenység, valamint hozzátartozók közötti erőszak helyzetének bemutatása**

A 2023-as évben több alkalommal érkezett jelzés a kapitányságunkra családon belüli erőszakkal kapcsolatos jogsértésekről. Ezeket a jelzéseket a jogszabályi előírásoknak megfelelően kezeltük, továbbá működtettük a társhatóságokkal közös jelzőrendszeri tevékenységünket is. Ott ahol szükséges és indokolt volt, **14 esetben éltünk az ideiglenes megelőző távoltartás elrendelésével**. Ezekből az esetekből a tavalyi évben a Keszthelyi Járásbíróság 5 esetben rendelt el megelőző távoltartást, mivel az esetek jelentős részében a bántalmazott felek a bíróság előtt már nem kívántak élni ennek lehetőségével.

Család- és gyermekvédelmi feladataink között a gyermekvédelmi jelzőrendszer tagjaként kapcsolatot tartottunk az illetékességi területünkön található Család- és Gyermekjóléti Központtal és Szolgálatokkal, óvodai- iskolai szociális munkásokkal, gyámügyi szakhatósággal, gyermekotthonnal, önkormányzatok szociális osztályával, ügyintézőivel. Rendszeresen részt vettünk gyermekvédelmi esetkonferenciákon, gyermekvédelmi jelzőrendszeri szakmaközi megbeszéléséken, gyermekvédelmi gyámügyi tárgyalásokon.

**8.1.2. Gyermek- és ifjúságvédelmi tevékenység értékelése, ezen belül a Rendőrség iskolai prevenciós programjai**

Gyermek-és ifjúságvédelmi programok végrehajtásának keretében iskolai és iskolán kívüli előadásokon, nyári táborokban hívtuk fel a fiatalok figyelmét a gyermekek jogaira – kötelességeire, áldozattá – elkövetővé válásuk megelőzési lehetőségeire.

A fiataloknak szóló, folyamatban lévő programjaink közé sorolható az óvodákban az Ovizsaru program, az általános iskolában az Iskola rendőre, illetve a D.A.D.A-program, a Gordon-program, középiskolában az Iskola Rendőre, illetve az ELLEN-szer program, melyet a lehetőségeink és a fogadókészségek függvényében végeztünk

Rendszeresen tartottunk ifjúságvédelmi őrjáratokat és fiatalkorúak alkohol, dohányzás és kábítószer fogyasztásának megelőzésére szórakozóhely ellenőrzéseken vettünk részt.

A veszélyeztetett gyermekek ügyeiben figyelemmel kísértük a veszélyeztett gyermekekről a gyermekvédelmi hatóság és szolgálatok felé küldött adatlapokat, gyermekvédelmi intézkedéseket.

A nyár folyamán hét héten keresztül üzemeltettünk Bűnmegelőzési Irodát a Keszthelyi Városi Strandon, ahol középiskolás diákokkal dolgoztunk közösen. A közös feladat-elláttás keretein belül a diákokat bevontunk a kortárs bűnmegelőzésbe.

**8.1.3. Az áldozatvédelem területén végzett rendőri tevékenység bemutatása**

A 2023-as évben újfajta, eddig nem tapasztalt, vagy széles körben gyakorivá vált áldozati magatartás nem volt megfigyelhető, de ismételten előfordultak azok a bűncselekmények, ahol az elkövető az emberi hiszékenységet kihasználva hajtotta végre sikeresen a bűncselekményt. Az áldozatok büntetőeljárási, személyiségi és adatvédelmi jogai minden esetben érvényesültek az eljárások folyamán. A sértettek a jogaikról a szükséges tájékoztatásokat megkapják, az irat-megismerési jogaikat iratismertetés formájában biztosítjuk. Igényeiknek megfelelően az adataik zártan történő kezelését rendeljük el. Az áldozatvédelmi referens az adott időszakban összesen 45 esetet jegyzet fel az áldozatvédelmi naplóban, 35 esetben azonnali pénzügyi segély iránti kérelem, 1 esetben állami kárenyhítési, 19 esetben egyéb ok miatt fordultak az áldozatok a szolgálathoz. Az áldozatsegítő szolgáltatások igénybevétele az elmúlt évben emelkedést mutatott.

Ennek egyik oka az is, hogy az Áldozatsegítő Központok – az opt-out rendszer segítségével, amely az áldozat beleegyezését követően automatikusan továbbítja a szükséges adatokat a központ felé – felveszik a kapcsolatot a sértettekkel, és ezzel egyszerűsítik, gyorsítják az áldozatsegítési eljárást.

Az áldozatvédelmi referens szükség esetén további segítséget tud nyújtani azáltal, hogy az Áldozatsegítő Szolgálaton túl, felveszi a kapcsolatot a családsegítő szolgálattal vagy a gyermekjóléti szolgálattal, a Vöröskereszttel és a Fehérgyűrű Alapítvánnyal is.

Az állományt ellátja a szükséges adatlapokkal, nyomtatványokkal és tájékoztatókkal.

**8.1.4. Az emberkereskedelem elleni küzdelem bemutatása**

Az emberkereskedelem elleni fellépés részeként a munka célú kizsákmányolás és a gyermekotthonokban lakó fiatal lányok prostituálódásának megelőzésében voltak feladataink. Ennek keretében az illetékességi területünkön található lakásotthonokban előadásokat tartottunk az ott lakó gyermekek részére a témában, melynek a célja az volt, hogy az áldozattá válásukat megelőzzük.

**8.1.5. A megelőző vagyonvédelemben végzett tevékenység**

A megelőző vagyonvédelmi tevékenységünket lakossági előadásokon, kitelepüléseken, többek közt a Házhoz megyünk, Police Café, BikeSafe programok végrehajtásával, figyelemfelkeltő szórólapokkal, plakátkihelyezéssel, médiamegjelenésekkel, veszélyeztetett csoportok tagjainak személyes felkeresésével végeztük. Kiemelt figyelmet fordítottunk a trükkös lopások, csalások és a turisztikai szezonban a strandlopások megelőzésére. Külön bűnmegelőzési járőrszolgálatokat szerveztünk a Mindenszentek napi temetői, valamint az adventi időszak vásári helyszíneire a vagyonvédelem jegyében a gépjárműfeltörések és a zseblopások megelőzése érdekében.

**8.1.6. A kábítószer prevenció helyzete**

A kábítószer prevenció érdekében az illetékességi területünkön működő keszthelyi és zalaszentgróti Kábítószerügyi Egyeztető Fórumok munkájában vettünk részt a tavalyi évben. Drogprevenciós koordinátori feladatokat láttunk el és főként fiatalok részére tartottunk drogprevenciós felvilágosító tájékoztatást.

**8.1.7. Kiberbiztonság bemutatása**

Kiberbiztonsági tevékenységünk keretében az Európai Unió Safer Internet akciótervéhez kapcsolódóan, a Biztonságos Internet Naphoz kapcsolódóan a kapitányság bűnmegelőzési előadói az általános és a középiskolás tanulók részére az iskolákban tartottak internetbiztonsági előadásokat a tanév folyamán több alkalommal. Év közben többször újságcikkekben, tv riportokban hívtuk fel a lakosság figyelmét az internet használat veszélyeire is, így a személyes adatokkal való visszaélésekre, zaklatásra, csalásokra, gyermekpornográfiára és egyéb illegális és káros tartalmakra. A Családsegítő és Gyermekjóléti Szolgálat által szervezett szakmaközi megbeszéléseken felhívtuk a családsegítő szolgálat munkatársainak figyelmét az internet veszélyeire az adott korosztályoknak megfelelően, így az internetes bűncselekményekkel kapcsolatban az óvodákban, iskolákban tudomásukra jutott információkat továbbítani tudják. Több nyugdíjas szervezet felkérésére is tartottunk előadást, s juttattunk el tájékoztató anyagokat a veszélyforrások illetve az áldozattá válás elkerülésének lehetőségeinek megjelölésével (bankos internetes csalások stb.).

**8.1.8. Állatvédelmi tevékenység bemutatása**

Az állatok világnapja alkalmából szervezett állatvédelmi programsorozat keretein belül bűnmegelőzési munkatársaink felkeresték a helyi állatmenhelyet, valamint gyepmestert, akik állatkínzás gyanúja esetén értesítik kapitányságunkat. Az iskolákban tartott bűnmegelőzési előadások keretein belül az állatvédelem fontosságára és az állatkínzás megelőzésére, szükség esetén a jelzési kötelezettségre felhívtuk a diákok figyelmét.

**8.2. Az iskolaőri tevékenység bemutatása**

A Keszthelyi Rendőrkapitányság illetékességi területén hat általános iskolában működik iskolaőrség.

Az érintett települések Keszthely (Zöldmező Utcai Általános Iskola és EGYMI), Zalapáti (Gábor Áron Általános Iskola), Sármellék (Sármelléki Általános Iskola), Zalaszántó (Egry József Általános Iskola és Alapfokú Művészeti Iskola Gersei Pethő Tagintézménye), Gyenesdiás (Kárpái János Általános és Alapfokú Művészeti Iskola) és 2023 szeptemberétől Hévíz (Illyés Gyula Általános Iskola). A helyi koordinálási és a koordinálás helyettesi feladatokat a kapitányság kiemelt bűnmegelőzési főelőadói látják el. Összességében elmondható, hogy az iskolaőrök mind a hat iskolában beilleszkedtek az iskola életébe, alkalmazkodtak a körülményekhez és feladatukat szabályszerűen látják el.

**8.3. Bűnmegelőzési témájú sikeres pályázatok, együttműködés bemutatása**

Bűnmegelőzési tematikájú önálló pályázatunk 2023-as évben nem volt. Közreműködőként részt vettünk a Keszthelyi Család- és Gyermekjóléti Központ által szervezett fiatal kortárs segítő képző programban, ahol több alkalommal tartottunk foglakozást középiskolás fiataloknak a korosztályukat veszélyeztető iskolai erőszak, iskolai zaklatás, internetes zaklatás és egyéb internetes veszélyek megelőzése és kezelése témájában. Feladataink sikeres megvalósítása érdekében további szervezettekkel is együttműködünk. A Fehér Gyűrű Közhasznú Egyesület területi irodájával, a Vöröskereszt keszthelyi szervezetével, a kormányhivatallal közösen több esetben végeztünk tájékoztató tevékenységet az áldozattá válás és az ismételt áldozattá válás megelőzése érdekében. Kapcsolatunk kifejezetten sikeresnek tekinthetőek. Illetékességi területünkön található önkormányzatok közül többen, köztük Keszthely Város Önkormányzata is, felkértek bennünket a lejáró Helyi Esélyegyenlőségi Programok aktualizálásában való részt vételre. Ebben a feladatban a veszélyeztetett társadalmi csoportok, nők, gyermekek, romák, fogyatékkal élők, időskorúak, stb. esélyegyenlőségének javításán keresztül az áldozattá válásuk csökkentésére is lehetőség nyílik.

**8.4. Bűnmegelőzési tartalmak közösségi médiában történő megjelenése**

A Keszthelyi Rendőrkapitányság sikeres és hatékony kapcsolatot ápol a helyi médiával. Közülük is kiemelkedően jó a kapcsolat a Keszthelyi Televízióval, akik az aktuális bűncselekményekre gyorsan reagálva, akár aznap az esti Híradóban tájékoztatják a lakosságot a megelőzés lehetőségeiről és hívják fel a figyelmet az újonnan megjelenő elkövetési magatartásokra. Az Objektív című beszélgetős műsorban hosszabb riportok keretén belül hívjuk fel a lakosság figyelmét a bűnmegelőzés lehetőségeire, valamint tájékoztatjuk őket a helyi bűnügyi helyzet alakulásáról. A Balatoni Krónika című lap oldalain kihasználjuk az általuk felkínált lehetőséget és negyed-fél oldalas aktuális tartalmú hírekben tájékoztatjuk a lakosságot aktuális bűn – és balesetmegelőzési témában. A Balatoni Krónika kéthavonta jelenő számában a Rendőrségi Hírek rovatában kaptunk lehetőséget a Keszthelyi Rendőrkapitányságot érintő aktualitások megjelentetésére is.

**8.5.** **Baleset- megelőzési tevékenység**

A Keszthelyi Városi Baleset-megelőzési Bizottság feladatait 2023. évben is a munkatervében foglaltak szerint hajtotta végre. A rendőrkapitányság közlekedésrendészeti szolgálati ága által végzett baleset-megelőzési tevékenység irányelvei 2023-ban is összhangban álltak az ORFK-OBB előírásaival, továbbá figyelembe vettük a közúti közlekedésbiztonsági helyzet változásait, valamint a szakmai tapasztalatokat. A balesetek megelőzése terén továbbra is felhasználtuk az informatika és az informatikai rendszerekben tárolt adatokat. A közlekedési események körülményeit továbbra is vizsgálatuk.

Megelőzési tevékenységünk során fontos a már említett elemző-értékelő tevékenység. Az illetékességi területünkön bekövetkezett balesetek elemzése-értékelése folyamatos, havi feladat. A rendőri baleset-megelőzés fő célja 2023-ban is az volt, hogy járuljon hozzá a személyi sérüléses közúti balesetek, a balesetben meghalt személyek, valamint az ittasan okozott balesetek számának további csökkentéséhez. 2023-ban a közúti ellenőrzéseket és a preventív tevékenységet alapvetően a leggyakoribb, illetve a legnagyobb közlekedésbiztonsági kockázatot jelentő közúti tragédiák létrejöttében meghatározó szerepet játszó jogsértő magatartásokra irányítottuk.

Külön figyelmet fordítottunk a sebességtúllépésre, az ittas járművezetésre, a passzív biztonsági eszközök használatának elmulasztására, a figyelem elterelésére alkalmas mobileszközök használatára. A legnagyobb kockázatú szabályszegésekkel kapcsolatos célirányos közúti ellenőrzéseket preventív kampányokkal, sajtómegjelenésekkel egészítettük ki, növelve ezzel az ellenőrzések hatásfokát, tudatosítva a közlekedőkben a jogsértések veszélyeit. Felkérés alapján több alkalommal tartottunk balesetmegelőzési előadást. A hatóságunkhoz érkezett szakhatósági megkeresés alapján helyszínbejárásokon is részt vettünk.

2023. október-november-december hónapokban országos program - „Látni - és látszani” kampány – keretében fokozottan ellenőriztük a járművek világítóberendezésének működését, előírásszerű használatát.

Szoros együttműködést ápoltunk a Magyar Autóklubbal és e tevékenységünket az Autóklub év végén a programban legeredményesebben részt vevő munkatársainkat jutalomban részesítette.

2024 évben kiemelt hangsúlyt helyezünk arra, hogy az önkormányzat, valamint a Balatoni Fejlesztési Tanács támogatása mellett Keszthely városában kialakításra kerüljenek intelligens gyalogátkelőhelyek.

**8.6. Az Iskola Rendőre Program értékelése**

Az "Iskola Rendőre" program aktuális tanévre kiadott feladattervben meghatározott feladatait a Keszthelyi Rendőrkapitányság végrehajtotta. Az érintett 19 iskolában 19 iskola rendőr látja el az iskola rendőri feladatokat. Az intézmények vezetőivel felvették a kapcsolatot az "Iskola rendőrei". Az intézmények többségében pozitív hozzáállást tapasztaltunk, miszerint részt kívánnak venni a meghirdetett programban. A tanév megkezdése előtt, illetve az azt követő időszakban is folyamatosan értékeljük, illetve elemezzük az "Iskola rendőrökkel" azoknak az oktatási intézményeknek a listáját, melyek frekventált környezetben, viszonylag forgalmas utak, útszakaszok környezetében találhatók.

**9. Együttműködés**

A Keszthelyi Rendőrkapitányság vezetői és munkatársai a 2023-as évben is kiemelt figyelmet fordítottak azokra a szervezetekre melyek munkánkat segítették, illetve hatékonyabbá tették. Az együttműködés terén a legfőbb stratégiai partnereink továbbra is az önkormányzatok és a polgárőrség volt. A rendőrséghez hasonlóan az említett szervezetek elsődleges (polgárőrség), illetve egyik (önkormányzat) feladata a közbiztonság fenntartása, javítása.

Együtt, közösen jogszabályból fakadó alapfeladatunk sokkal eredményesebben, hatékonyabban volt megoldható.

Az elmúlt év folyamán az új kapitányságvezető is igyekezett személyesen felkeresni a területén lévő települések polgármestereit, problémáik feltárása és a rendőrség segítségének felajánlása érdekében.

Ezt a helyben működő állami és önkormányzati szervek, civil, de a rendőrség munkáját segítő vagy azt igénylő civil szervezetek, oktatási intézmények, jelentősebb vállalkozások vonatkozásában is megtette.

A Keszthelyi Járási Ügyészség, valamint a Keszthelyi Járásbíróság vezetőivel és munkatársaival, továbbá a társszervek és hatóságok képviselőivel és munkatársaival kialakított jó kapcsolatunkat tovább erősítettük, az érintettekkel rendszeres személyes egyeztetést és megbeszélést tartottunk.

Kapitányságunk a 2023. év során folyamatosan együtt működött a helyi védelmi bizottsággal. A bizottság által tervezett és végrehajtott védelmi gyakorlatokban, valamint a helyi védelmi bizottsági üléseken rendszeresen részt vettünk.

**III. Összegzés, kitűzött feladatok a következő időszakra**

**Összegzésként** megállapítható, hogy a Keszthelyi Rendőrkapitányság személyi állománya a 2023-as évben a tőle elvárt, számára meghatározott feladatokat végrehajtotta. A napi szolgálati tevékenység, a különböző biztosítási feladatok, a jogsértésekre való reagálás, a közlekedési események kezelése jog-, és szakszerűen történt. A 2023-as évben meghatározott legfontosabb céljainkat teljesítettük, azokat az év során szem előtt tartottuk, megvalósulásukat folyamatosan monitoroztuk, és az esetleg felmerülő korrekciókat végrehajtottuk. A közterületen szolgálatot ellátó állomány reagálását, érzékenységét növeltük, amellyel hozzájárultunk ahhoz, hogy a bűncselekmények - a közterületi és kiemelten kezelt jogsértések - száma tovább csökkent az illetékességi területünkön. A balesetek számát sikerült visszaszorítani, s kiemelendő, hogy halálos baleset nem történt a Keszthelyi Rendőrkapitányság illetékességi területén.

**A 2024. évre vonatkozó főbb célkitűzéseink:**

1. A bűncselekmények – különösen a közterületen elkövetett, a kiemelten kezelt, a vagyon elleni, továbbá a turisztikai szezonhoz köthető deliktumok - számának szinten tartása, lehetőség szerint további csökkentése.
2. A bűntetőeljárások további gyorsítása, az ügyfeldolgozási és a felderítési idő javítása.
3. Az elért nyomozási és felderítési eredményesség megtartása, további növelése.
4. Az egyes vagyon elleni, és a gazdasági bűncselekményekkel okozott kár, minél nagyobb hatásfokkal történő megtérítése, a kármegtérülési mutató javítása.
5. Az online térben elkövetett bűncselekmények hatékony felderítése, a megindított bűntetőeljárások eredményes befejezése.
6. A turisztikai szezon megfelelő szintű kezelése, biztosítása, így különösen a nyári szezonban, illetve az azt körülvevő időszakban megjelenő rendőri feladatoknak az eredményes végrehajtása, a különböző rendezvények zavartalan lefolyásának biztosítása.
7. Stabil, aktív és hatékony közterületi jelenlét fenntartása, működtetése, a közterületi jogsértések csökkentése, továbbá az utazó bűnözés kiszűrése, megakadályozása céljából.
8. A közlekedésbiztonsági helyzet javítása, a személyi sérüléses balesetek csökkentése, a baleseteket generáló főbb okok kiemelt szankcionálása, a tárgykörbe tartozó gyorsított eljárások számának növelése.
9. Pályázati lehetőségek kihasználása a közlekedés, közrend biztosítása érdekében.
10. Kiemelt, aktív és hatékony bűn- és balesetmegelőzési tevékenység folytatása.
11. Az állomány oktatása, képzése, nevelése, az irányított önképzés rendszerének további erősítése. Az állománymegtartó szerepünk további erősítése, az állomány motiválása.
12. Célunk, hogy a 2024-es év során a meghatározott és hatáskörünkbe tartozó feladatainkat a lehető legmagasabb színvonalon elvégezzük, amelyhez elengedhetetlenül szükséges az új eszközöknek, módszereknek, innovációknak a kidolgozása és bevezetése.
13. A 2024. évi várható nagyobb volumenű országos rendezvények helyi részéhez, illetve az országos biztosításokhoz kapcsolódó rendőri feladatok eredményes végrehajtása (önkormányzati és Európa Parlamenti választások, EU-soros elnökség feladatai)
14. A kiépített jó együttműködés és kapcsolat további fenntartása és tovább erősítése az önkormányzatokkal, a polgárőrséggel – fiatal polgárőrökkel -, az igazságszolgáltatással, a közigazgatási szervekkel, a társzervekkel, a helyi lakossággal, valamint minden olyan más szervvel, szervezettel, akiknek fontos szerepük van a stabil és kiegyensúlyozott bűnügyi, közbiztonsági, közlekedésbiztonsági helyzet fenntartásában, tovább erősítésében.

|  |  |
| --- | --- |
| **Hévíz, időbélyegző szerint** | **Lágler Róbert r. alezredes**  **őrsparancsnok** |

Melléklet:

* 1. számú melléklet, bűnügyi adatok
* 2. számú melléklet, rendészeti adatok